Megszűnnek a YouTube-on a fizetős videók
Érdeklődés hiányában decembertől kezdve megszűnik a lehetőség, hogy egy csatornára elő lehessen fizetni a YouTube-on. Támogatni viszont továbbra is lehet majd a videók készítőit.
Szép volt, jó volt, de ennyi volt – nagyjából így foglalható össze a fizetős YouTube-csatornák élete. A fejlesztők még 2013-ban tették elérhetővé a lehetőséget, hogy a felhasználók egy bizonyos összeg fejében feliratkozzanak a különböző tartalomkészítők – például a National Geographic – YouTube-csatornájára, és olyan tartalmakat lássanak, amit más nem.

Ennek mostantól, illetve egész pontosan decembertől vége lesz. A fejlesztők szerint a nézők körében sosem voltak népszerűek a fizetős YouTube-csatornák, így eljött az idő, hogy leállítsák ezt a szolgáltatást. A következő hónapokban a tartalomkészítők maguk dönthetik el, hogy az addig felkerült tartalmakat elrejtik, vagy ingyenesen megosztják a közönséggel.

A YouTube ezzel egyidőben több tartalomgyártó számára is elérhetővé teszi a szponzorprogramot. Ennek köszönhetően a felhasználók 5 dollárt (kb. 1300 forint) adományozzanak a kedvenc csatornájuknak. Cserébe valami különlegességet, például egyénre szabott hangulatjeleket kapnak.

A bezárás nem érinti a fizetős YouTube-ot, a Redet, amit még 2015-ben indítottak útjára. Ennek lényege, hogy az előfizetők reklám nélkül videózhatnak, ami azért is fontos, mert a YouTube bevétele a reklámokból és hirdetésekből származik. A havi előfizetéssel azonban mindez kiváltható.

Ha máskor is tudni szeretne a YouTube újításairól, lájkolja a HVG Tech rovatának Facebook-oldalát.
fizetős csatorna YouTube videózás fizetős csatornák a YouTube-on